
Biografie 


Cezar Ivănescu (n. 6 august 1941, Bârlad, judeţul Vaslui — d. 24 aprilie 2008, Bucureşti) a fost un poet, dramaturg, scriitor şi director de editură român. 


Viaţa şi cariera 
A provenit dintr-o familie de intelectuali moldavi: nepot al lingvistului Gheorghe Ivănescu, rudă cu Octav Onicescu. 


A absolvit Facultatea de Filologie din laşi. Redactor la revista „Luceafărul”, îndrumă în anii '80 cenaclul Numele poetului, frecventat de tineri scriitori precum Gabriela Creţan, Mircea Şoncuteanu, 
Florentina Vişan, Delia Dună, Tiberiu Dăioni,loana Bălan, Valeriu Mircea Popa, Dan Oprina, Mihaela Muraru-Mandrea, Mircea Drăgănescu, Petruţ Pârvescu, Marian Constandache. 


Cezar Ivănescu îşi face debutul poetic în revista Flacăra Iaşului in iunie 1959. Debut în teatru (1969), cu piesa Mică dramă, care se joacă la Teatrul „Al. Davila“ din Piteşti, fiind montată „într-un spectacol 
coupé“ cu Vin soldaţii de George Astaloş, în regia lui Radu Boroianu. În anul 1968 îi apare volumul de debut Rod, eveniment editorial de excepţie despre care criticul Nicolae Manolescu scria: „Când în 
proză se va debuta cu cărţi de valoarea Rodului lui Cezar Ivănescu, vom putea vorbi nu de o evoluţie, ci de o adevărată revoluție “Volumul este încununat cu Marele Premiu al Festivalului naţional de 
poezie „Mihai Eminescu“, laşi, 1968, ediţia întîi. 


Din 1968 este profesor de limba şi literatura română în Ardeal şi Moldova, apoi redactor la Almanahul literar al Uniunii Scriitorilor şi la revista Argeş din Piteşti. În 1971 începe spectacolele de muzică şi 
poezie, cu propria-i orchestră, numită „Baaad“, preludiu la capodopera sa poetică de mai tîrziu intitulată La Baaad. Despre Rod III, Marin Preda afirma: „ Am citit volumul lui Cezar Ivănescu în redacția 
editurii Cartea Românească. Din zecile de volume de poezie care ne vin, deodată am auzit o voce obsedată de un singur sentiment cîntat cu o mare adîncime şi forță de expresie... Cititorul poate fi 
şocat de unicitatea sentimentului, dar în cele din urmă cîştigat şi emoţionat. O adevărată voce de mare poet“. 


nsolitul personalităţii sale este izbitor prin aceste manifestări. Cezar Ivănescu reînvia printr-o formulă modernă, sincretismul baladesc medieval al poeziei şi muzicii.| judecată de valoare] A creat 
muzică şi a cîntat propriile versuri, dar şi poeme de Pindar, Rutebeuf, François Villon, Lorenzo de Medici, Charles Baudelaire, Edgar Allan Poe, Henri de Regnier, Mihai Eminescu şi George Bacovia. | se 
tipăreşte la Editura Minerva antologia de poezie românească sub titlul "Cîntecul amintirii” (1978), cuprinzînd poeţi de la Dosoftei la Dumitru M. lon. Prefaţează romanul lui Louis F. Céline, Călătorie la 
capătul nopţii, în traducerea soţiei sale Maria Ivănescu, tălmăcire căreia i s-a decernat Premiul pentru traducere al Asociaţiei Scriitorilor din Bucureşti. Traduce din franceză, împreună cu Maria 
vănescu, lucrarea lui Mircea Eliade, De la Zalmoxis la Genghis-han. De la Păltiniş, Constantin Noica îi împărtăşeşte gîndurile despre La Baaad şi Muzeon, ca şi despre traducerea din Mircea Eliade, 
scriindu-i la 8 martie 1980. 


În anul centenarului morții lui Mihai Eminescu are gata pentru tipar un volum cu poeme închinate „Marelui său Maestru în absolut“ (1989), dar cartea este respinsă de diriguitorii editurii Cartea 
Românească. La 10 decembrie 1989, forţează, de aceea, organizarea unui spectacol de muzică şi poezie sub genericul „Doina, închinare lui Eminescu“, la Casa de cultură „Mihai Eminescu“ din 
Bucureşti, În noaptea de 21 spre 22 decembrie, la Radio „Vocea Americii“ i se recită premonitor Doina despre Fiara cea Apocalipsă şi despre marginalizarea poporului român. Continuă seria de 
traduceri, împreună cu soţia sa Maria Ivănescu, din Mircea Eliade, apare la Editura Ştiinţifică, volumul ”Eseuri” (Mituri, vise şi mistere şi Mitul eternei reîntoarceri). 


La 14 iunie 1990 este victima mineriadei. În urma agresiunilor extrem de dure, fizice şi psihice suferite îşi revine greu după o lungă boală. 


Semnează împreună cu Maria Ivănescu traducerea din limba franceză, Blaise Pascal, Cugetări”, text integral, 1998, Editura Aion. Susţine spectacolul de muzică şi poezie Rosarium (1998). Susţine 
spectacolul de muzică şi poezie Doina, închinare lui Eminescu. Gavril Ţărmure şi „Societatea de Concerte“ îi produc primul CD şi prima casetă cu fragmente din spectacolul Doina, închinare lui 
Eminescu. Cezar Ivanescu a facut greva foamei in anii '60, ca student în laşi, al Facultăţii de Filologie în semn de protest pentru ca a fost exmatriculat din facultate şi exclus din Cenaclul Facultăţii de 
Filologie, pentru că a citit câteva poeme cumplite, anticomuniste şi antisistem. A mai făcut greva foamei în 1983 în redacţia revistei Luceafărul în semn de protest împotriva cenzurii comuniste care-i 
pregătea pentru a fi topită cartea de poeme Doina. A făcut din nou, 7 zile greva foamei în 1986, până când a fost spitalizat în stare critică la Spitalul de Urgenţă Floresca din Bucureşti, în pragul morţii, 
avînd o greutate de doar 45 kg, în semn de protest împotriva autorităţilor comuniste care i-au interzis „Cenaclul Numele Poetului”. A făcut greva foamei şi în 5 ianuarie 1990 în semn de protest pentru 
faptul că Mircea Dinescu, preşedintele Uniunii Scriitorilor, i-a desfăcut contractul de muncă. 


O altă agresiune îndreptată împotriva poetului a avut loc pe 3 ianuarie 2006. Cezar Ivănescu a fost atacat cu violență chiar în faţa casei sale, în plină zi, de trei indivizi bine făcuţi şi umplut de sânge, 
tăindu-i-se o mică borsetă pe care o purta la piept. A scăpat cu viață fugind în bulevardul Dacia şi luând un taxi. Ulterior a venit şi un echipaj al Poliţiei care a constatat urmările agresiunii. Cezar 
Ivănescu a depus apoi o reclamaţie la Poliţie şi şi-a exprimat dorinţa ca acest caz să nu fie mediatizat, întrucât nu dorea ca imaginea sa - cu urmele fizice ale acestei grave agresiuni - să devină 
publică. 


Criticul literar, eseistul şi publicistul Mircea Mihăieş scria: 


Nu m-a surprins când, după 1990, oameni cunoscuţi pentru murdăria lor morală au deschis baierele vulgarităţii indescriptibile a limbajului şi ale comportamentului. Şocat am fost (însă numai pentru o 


clipă, pentru că - aflasem între timp - individul avusese niscaiva antecedente de ciomăgar, neieşind din casă fără a avea asupră-şi o rangă!) doar când, în ianuarie 1990, am citit câteva texte ale 
poetului Cezar Ivănescu, în revista „Baricada”. Scatologicul demenţial, vulgaritatea inimaginabilă, pornografia deşănţată curgeau în valuri de sub pana unui poet ce (mi se păruse mie!) se exersase 


exclusiv într-o zonă a sentimentelor delicate şi părea să trăiască în înaltele sfere spirituale. 


Controverse 


Pe 29 ianuarie 2008, Mircea Dinescu, aflat la Paris, folosind abuziv statutul de membru al Colegiului CNSAS a declarat presei iniţial pe surse şi ulterior, după suspendarea activităţii CNSAS, sub nume 
propriu, că Cezar Ivănescu a fost securist. Niciun alt membru al CNSAS nu a confirmat spusele lui Mircea Dinescu. În replică, Cezar Ivănescu a adresat mai multe scrisori deschise preşedintelui Uniunii 
Scriitorilor din România, ambasador Nicolae Manolescu şi preşedintelui României, Traian Băsescu. La 4 februarie 2008 declară greva foamei. De asemenea, de-a lungul timpului, Cezar Ivănescu l-a 
acuzat în repetate rânduri pe Mircea Dinescu de participare vinovată la moartea romancierului Marin Preda, în articole, emisiuni televizate şi în special în cartea Pentru Marin Preda, Ed. Timpul, 1996. 


Volume de autor 


Rod, Editura pentru Literatura, Bucureşti, 1968 

Cronică Literară: Poezia lui Cezar Ivănescu de Gheorghe Grigurcu 


Regim abuziv prin excelenţă, comunismul urmărea, în chip aparte, mistificarea originilor. Tot ce ţinea de trecut li se părea ideologilor săi suspect, întrucît risca a-i da în vileag lipsa de inserţie organică 
în evoluţia omenirii, altfel spus legitimitatea. Cînd nu putea fi falsificat în atelierele propagandistice, producătoare de rudimentare răstălmăciri pe bandă rulantă, trecutul mai apropiat ori mai 
îndepărtat era pur şi simplu aşezat între parantezele unei tăceri obligatorii. Se urmărea astfel nu doar instaurarea unei amnezii colective, ci şi tăierea rădăcinilor vieţii spirituale. Cufundarea într-o 
beznă a conştiinţei din care puteau fi modelaţi cu uşurinţă roboții orwellieni, purtînd funesta etichetă a „omului nou”, dezumanizat. Cu mare optimism, Mircea Eliade întrezărea, totuşi, zarea unei 
salvări: „Dar s-ar putea, totuşi, ca această primejdie de moarte să se soldeze cuo extraordinară reacţie spirituală, care să echivaleze cu instaurarea unui nou mod de a fi şi să provoace în planul 
creaţiei culturale, ceea ce a însemnat pe planul creaţiei statale descălecarea de acum şapte veacuri, provocată de marea năvălire a tătarilor. (...) S-ar putea ca ocupaţia sovietică şi încercarea de 
deznaționalizare întreprinsă de ruşi cu metode şi mijloace faraonice, să însemne, prin contraofensiva spirituală pe care o provoacă, adevărata intrare a României în istoria culturală a Europei”, În 
planul creaţiei literare, prognoza lui Eliade, din 1953, avea a se confirma, pînă la un punct, prin apariţia, într-un val impozant, a scriitorilor ce s-au putut manifesta graţie aproximativei liberalizări 
îngăduite de autorităţile totalitare, în jurul anului 1965. Simptomatic, aşa-zişii poeţi şaizecişti se străduiesc a da înapoi acele ceasornicului istoric, mutate în chip arbitrar de zelatorii utopiei roşii, 
reînnodînd legătura cu tradiţia, în primul rînd cu cea a poeziei interbelice. Dar la nici unul dintre ei recuperarea originilor nu atinge intensitatea ardentă pînă la dezlănţuirea vizionară pe care o 
înfăţişează lirica lui Cezar Ivănescu. Reprezentant al valului secund al poeziei în chestiune (a debutat editorial în 1968), acesta n-a avut şansa unei rapide instituţionalizări precum exponenţii primului 
val (Nichita Stănescu, Marin Sorescu, loan Alexandru, lon Gheorghe etc.). Poate şi pentru noutatea izbitoare a producţiei d-sale, cu nimic specific îndatorată poeţilor noştri dintre cele două războaie, 
abruptă ca o stîncă spre care nu există poteci. împrejurare care-l face, fireşte, mai enigmatic, mai incitant pentru critica ce, neputîndu-l încadra lesnicios într-o serie sau într-alta, e nevoită a-i glosa în 
primul rînd originalitatea. 


Cezar Ivănescu porneşte de la o concepţie străveche, orfică, a creaţiei, care afirmă împletirea lirismului cu cîntecul, statuîndu-i un sens oracular. Dacă celebrul bard prehomeric, trac de obirşie, 
căruia însuşi Apolo i-ar fi dăruit propria liră, era atît poet cît şi cîntăreţ, să nu uităm că Euterpe inspira deopotrivă poezia lirică şi muzica. Iniţial, poezia a fost cîntare nu doar la figurat, ci şi la propriu. O 
creaţie fixată în melos înainte de a fi fixată în literă (scrierea riscînd a produce alienarea gîndului genuin, conform opiniei lui Platon). Nu întîmplător, Cezar Ivănescu dă spectacole de poezie cîntată, cu 
acompaniament de instrumente muzicale, împrumutînd stihului vocea sa de-o armonie virilă, de un patetism dominat. Spectacole în care (am avut prilejul de-a asista la unul dintre ele, desfăşurat în 
incinta catedralei medievale a unui burg transilvan) solemnitatea se împleteşte cu impulsul senzual, ambele sublimîndu-se în coloana sonoră a unei creaţii indisociabile. Acestui gen de reprezentaţie 
mixtă, ce reînvie o veche modalitate pierdută în Galaxia Gutenberg, îi corespunde următorul text galant-trubaduresc: „Alba mea Soţie/ Soare tămiiet/ doar din şapte-n şapte/ zile te mai văd;// 
sîngele ca apa/ seacă subt blestem/ îmi îngheaţă gura/ cum să te mai chem?//! Alba mea Soţie/ Soare tămiiet/ doar din şapte-n şapte/ zile te mai văd,// Alba mea Soţie/ Soare tămiiet/ doar din 
şapte-n şapte/ zile te mai văd!//! patul nunţii noastre/ alb şi neatins / ca pămîntul iarna/ sub zăpezi cuprins// şapte nopţi într-una/ nu-l cunosc şi nu/ mă mai vrea ca pînte-/ cu ce mă născu, // şapte nopţi 
într-una/ nu-l cunosc şi nu/ mă mai vrea ca pînte-cu ce mă născu,/ Alba mea Soţie/ Soare tămiiet/ doar din şapte-n şapte/ zile te mai văd!” (Treapta a patra, a Rodului şCopilul Bătrînţ). Aspectul 
repetitiv, utilizarea refrenelor au, desigur, rostul de-a aduce obsesia afectivă la treapta incantaţiei. Dar poetul descinde mai adînc în temporalitatea sensibilă, delectîndu-se cu tonalități aspre, 
arhaice: „! rogu-mă, rămii aici,/ Doamne, nu pleca,// la cer să nute ridici/ Doamne, nu pleca// că stă peste noi Moartea,/ Doamne, nu pleca,// Moartea toată-i la hota-,/ Doamne, nu pleca...// dacă pleci 
ne-om dare foc,/ rogu-mă, mă rog!” (Doina şla margineţ). Avem a face aci cu un prototip al verbului poetic, cu articularea sa in statu nascendi, în zorii producţiei artistice pe care o înregistrează 
folclorul. Melancolia ţărănească e surprinsă în filonul său intrinsec, la răscrucea Erosului cu Thanatosul, precum o primă derută a spiritului, într-o mixtură de prospeţime şi epuizare, de pătimire 
primară şi precoce rafinament: „ţi-ai crescut parcă anume/ părul cel mai lung din lume/ ca-ntr-un giulgi să-ţi ţii într-însul/ trupul tău curat ca plînsul/ lin pornit şi-ncheiat lin/ ca-ntr-o şoaptă de amin...// 
eu de-acuma ţi-s străin...// nu mai vii şi nu mai vin/ să mă-mbăt de sfîntu-ţi vin/ unde-i vin găsesc venin/ eu de-acuma nu mai vin...// nu-i mai ştii nici cui mă-nchin,/ pe ce perină mă-alin,// nu-i mai ştii 
cum mă clatin/ ca frunzuca de arin,/ nu-i griji pe unde-nsăr/ ca o mumă-ntr-adevăr/ nu-i griji pe unde-nsăr...// unde-nsăr, cu Moartea-nsăr/ Muma celui mai lung păr,// unde-nsăr, cu Moartea-nsăr/ 
Muma celui mai lung păr!” (Doina şPărul cel mai lung din lumet). De la Arghezi n-am mai avut atari probe ale paradoxalei logodne dintre elementar şi complex, dintre simplitate şi subtilitate, ca o 
necăutată strigare a sufletului. Numai că aci simularea oralităţii cedează pasul unei re-trăiri, unei experienţe emoţionale similare cu cea care i-a dat naştere. Dacă autorul Cuvintelor potrivite era cu 
precădere scriptic, făcînd să ţişnească izvorul primitivităţii din literă, Cezar Ivănescu e un oral care îşi scoate efectul din cuvîntul pus pe melodie, descătuşindu-şi propria sa muzică în atmosfera unei 
arte sincretice. Contemporanul nostru are astfel aerul nu de-a crea după calapoade folclorice, ci de-a produce el însuşi folclor. 


Cezar Ivănescu reprezintă cazul rar al unui producător de folclor capabil a descinde cu maximă naturaleţe de la condiţia de poet cult la cea de poet oral, aşa cum o persoană aflată în transă, s-ar 
transpune în îndepărtata-i copilărie. 


Aspiraţia spre primordii e o aspirație spre totalitate. Încercînd o reconstituire, autorul Rodului năzuieşte la o sinteză, la un amestec al temelor lăuntrice şi a procedeelor personalizate, cu altele, de 
ordin obştesc, care să sugereze un tablou al lumii, în ameţitoarea-i textură de contradicții, în dialectica sa bolborositoare cum gura unui vulcan gata de erupție. Solitudinea sa nu e un scop în sine, ci 
un mijloc, un instrument al sublimei revanşe asupra dezamăgitorului context universal. Aidoma lui Cioran, Cezar Ivănescu ar putea scrie astfel: „Singurătatea va înceta să fie sterilă cînd prin ea lumea 
va fi a noastră, cînd o vom înghiţi în disperatele noastre elanuri. Ce rost are toată singurătatea noastră dacă ea nu e suprema cucerire, dacă prin ea nu învingem totul? 


- Ne aşteaptă, fraţilor, cucerirea supremă, ultima verificare a singurătăţilor noastre. Lumea aceasta trebuie să devină a noastră, a celor mai singuri, a acelora care trebuie să recîştige viaţa! Pierduţi 
sîntem dacă nu vom reciîştiga tot ceea ce am pierdut, dacă nuvomreciîştiga totul”. Acest „tot” este dibuit, iniţial, în sfera datelor obiective, prin mixarea timpilor şi a culturilor într-un rezervor comun 
de referinţe. Din mitologiile elină, hindusă, biblică, din antichităţi, medievalisme şi neaoşisme, Cezar Ivănescu prepară o pastă unică de care se slujeşte mereu. Nici o urmă de pedanterie, cu toate 
acestea în discursul d-sale, ale cărui elemente sînt în mai mică măsură conceptuale decît emoţionale şi plastice. Poetul dă impresia a-şi traduce tumultuoasa simţire în mai multe idiomuri: „IFericit ca 
yoghinul în milenara pădure/ în vasul ales al fiinţei mele/ ca untdelemnul unduit-ai Rimaya;/ ştii Nirvana cărnii mele/ vasul cel ales lumina/ orgoliul umilinţei: yoghin fericit:/ mai rezistă un perete subţire/ 
pieliță feciorelnică amară ca migdala/ virginitatea singurătăţii nubilă/ îţi strînge degetele pe ochi/ risipindu-ţi în urechi/ un pumn de melci: ghici cine-i?/ Maria dar Maria din Magdala/ mul: ° E 


mult o ai iubit - /greu atîrnă gurii tale/ Timpul - lacătul impudic/ roşie gura ta îndură centura/ castităţii” (Agamemnon şRimayaţ). urmareste dess 


Nu mai puţin compozit în încleştarea sa de antinomii, în decurgerea sa frămiîntată, antrenînd o diversitate de ipostaze morale care ating Destinul, Nimicu, Nemurirea, ni se înfăţişează universul interior 
propriu-zis al poetului. E un etalon al vieții care se îndărătniceşte a se perpetua, al cosmosului care, tulburat prin fenomenul individuaţiei, doreşte a se reintegra în sine: „Icunosc o Ţară-n care 
pasiunile oamenilor au o violenţă egală cu ştrangularea, de multe ori pentru lucruri şi fiinţe infinit de nimica de parcă ar vrea să arate odată-n plus ingratitudinea unui Destin, infimitatea dimensiunilor 
unei lumi în dezacord total cu sufletul lor şi de asemeni bunătatea lor infinită care se dăruie cu bună ştiinţă chiar Nimicului, al căror aer furibund îţi dă senzaţia că nu te afli printre indivizi trăind pe coaja 
pămîntului ci închişi ermetic în pămînt trăind o viaţă care e o supravieţuire a propriei morţi şi de acolo inimile lor bat cu teamă continuă să nu se spargă” (Agamemnon şMemoriaţ). Lascivitatea se 
întîlneşte cu extincţia prin intermediul amărăciunii (a dezolării existenţiale, ca spontană filosofie”) care mediază dramatic între extreme. Absolutul năluceşte în articulațiile contingentului, în acelaşi 
anevoios proces alredobîndirii întregului refuzat: „! şi senzualitatea caută eterul purificat ca un condor moartea senzualităţii injecție balsamică în trunchiul unei efuziuni mai generale” (Agamemnon 
şZileţ). însăşi moartea se relativizează prin ascensiunea eliberatoare a trăirii purificate, „metafizice” , sub bolțile plenitudinii: „Inu e peren gustul cărnii/ nici inima nu e atît de/ glorioasă pe cît 
credeam: se/ domoleşte fără motiv; vorbim/ apoi de o moarte fizică oh ca/ şi cum ar Exista: prin ganguri/ igrasioase temple aurii lucitori ochii/ defuncţilor răsar: seminţe/ zadarnice pentru un Pămînt/ 


Eliberat într-o chietudine/ metafizică!” (Agamemnon şPrefaţăţ). În acelaşi timp însă fiorul dispariţiei e abordat pe un temei robust, poporan, într-un duh carnavalesc, licenţios. Bardul pare a răspunde 
propoziției marchizului de Sade, după care: „Nu există mijloc mai bun pentru a ne familiariza cu moartea decît acela de a o asocia cu o idee libertină: „!ai mei au fugit de tine/ dar tu ai fugit mai bine/ 
dar tu ai fugit mai bine/ moartea peste tot,/ moartea peste tot!// thai, încearcă şi cu mine/ ca să vezi dacă fug bine;/ ca să vezi dacă fug bine/ Moartea peste tot,/ Moartea peste tot!// !hai, mă fugăre, 
curvană/ că sînt tot un plins şi-o rană,/ hai, mă fugăre, curviană,/ să-mi pupi dulcea mea guriţă,/ hai, mă fugăre, curviţă,/ Moartea peste tot,/ Moartea peste tot!” (Doina şMoartea peste totţ). 


Abordarea frivolă a teribilei ameninţări reprezintă o exorcizare temperamentală, jovială, care presupunem că i-ar fi plăcut lui Creangă, dar şi lui Eminescu... 


Aşadar nimic nu e lăsat la o parte. Tentaţia eului însingurat de-a „recîştiga viaţa”, de-a înfăptui „cucerirea supremă” a lumii, îmbrăţişează toată gama omenescului, mobilizează toate corzile trăirii, într- 
un nesaţiu al totalităţii vizionare care să reflecte totalitatea cosmică. Cu cît solitudinea e mai apăsătoare („singur lingîndu-mi lacrimile / mi-au plăcut întru atît de mult/ că am ştiut acolo cum să fiu 
singur;/ în aşa fel singur! „), cu atît e mai puternică dorinţa de-a o dizolva în experienţa Întregului, evident impură în deznădejdea ei, tragică pe cît de hilară, sub steaua inevitabilă a damnării: „Idară şi 
dară noi sîntem blestemaţi/ că ori ne vine a plînge ori ne vine a rîde/ şi sfărîmăm în bucăţi ca tămiia/ echilibrul de aur proporţia de aur/ regula de sînge:/ numai Moartea surîde - / şi noi şi noi 
Desperados/ numai Moartea plînge - / şi noi şi noi Desperados!” (Agame mon şSfinţirea de amiază - a unei zileţ). Sub unghi religios, Cezar Ivănescu pendulează, previzibil între credinţă („nimeni ca 
mine, Doamne, nute ştie, ca mine nimeni,/ Doamne nuţi-a dat/ spirit şi suflet, trupul carne vie, mai mult ca Fiul Tău crucificat,/ de-aceea laudă-ţi aduc eu Ţie, în vecii vecilor fii lăudat”) şi un patetic 
scepticism („!la margine de lume unde Tatăl, Părintele din ceriuri ne-a uitat,/ şi unde Maica noastră cea Fecioară, cu zîmbet de lumină increat,/ nu îmi mai miruieşte trupu-n lacrimi, de două mii de ani 
crucificat,/ acolo unde nu te-ajută nimeni, acolo toată viaţa mea am stat”), însă pe un fond de pietate solemnă, ireductibilă, ce ne duce gîndul mai curînd la catolicul Baudelaire decît la fluctuantul 
agnostic Arghezi. Din aparențele dezordinii, fortuitului, ale excesivei propensiuni carnale, ale limbajului delirant ori numai preţios, se încheagă treptat liniile unei pacificări, răsar formele unei armonii. 
Putem întrevedea sîmburele unei ordini. Convulsiile se domolesc pe un portativ de imagini reflexive, impulsurile tulburi se conştientizează, întrucît, de bunăseamă, şi raţiunea face parte din zestrea 
universală, neputînd fi înlăturată din perspectiva ansamblului ultim. Astfel un Jeu d'Amour (Daena) ne oferă un tabel sinoptic de alură dantescă, al evoluţiei Erosului, o „teorie” ilustrată a acestuia, în 
trei faze. Cea dintii, staza, consemnează exclusivitatea amorului, al cărui efect e îndepărtarea de tot ce nu-i aparţine. Amorul ca obsesie tiranică, arbitrar-purgatoare: „!ca să pot să-ţi spun că te 
iubesc,/ m-am îndepărtat atît de tine,/ toate cele-mi sînt străine/ îngerul meu, fără tine,/ ca să pot să-ţi spun cît te iubesc,/ toate cele-mi sînt străine/ Îngerul meu, fără tine/ ca să pot să-ţi spun cît te 
iubesc!” Enstaza prezintă decăderea metafizică a dragostei, care implică tranziţia de la unicitate la dualitate, deci o corupere a unului primordial: „Ise făcu din sine Unul, doi,/ Domnul Lumii somnolînd 
în sine,/ noi de-atunci sîntem doime/ şi în tine şi în mine/ şi sîntem Acela amindoi,/ noi de-atunci sîntem doime/ şi în tine şi în mine/ şi sîntem Acela amîndoi!// - !e genune cruntă între noi/ şi genune 
cruntă întru sine/ şi Balauri o mulţime/ care pot să ne-nvenine/ stînd în Paradisul Lumii goi” În sfîrşit Ekstaza notifică drumul de la alienare la regăsire, prin reîntoarcerea eului rătăcit în mediul 
dragostei divine: „!mă-aşteptaţi cu Suflet tremurînd,/ tremurînd de grija de-a ajunge/ la Voi cu gene lunge/ eu Divin Copil ce-l unge/ Domnu-n irul dragostei plîngînd,/ la Voi tot cu gene lunge/ eu Divin 


Copil ce-lunge/ Domnu-n irul dragostei plîngînd!” Datorită naturii sale pluricorde, a complexei sale construcţii clădite pe originar, a tîlcurilor sale depăşind pitorescul, vibrînd spre infinit, poezia lui 


Cezar Ivănescu se vrea un analogon al Lumii. 


Dar la nici unul dintre ei recuperarea originilor nu atinge intensitatea ardentă pînă la dezlănţuirea vizionară pe care o înfăţişează lirica lui Cezar Ivănescu. 


Cezar Ivănescu, Rosarium (Legenda aurea) 

